**Familha** : Bèstias **Nom** : Lo Sapo

# Origina :

Que n’i a mantuas. Lo harri (o chirp, o crepaut…) qu’es hòrt ligat a las credenças precrestianas en Gasconha, e qu’es percebut com un auxiliar deus broishs. Aquestes, ce disen, qu’an lo negue de l’uelh en fòrma de pata de chirp.

# Descripcion :

Qu’es l’animau costumèr, shets element d’imaginacion en mèi. La soa pèth pustulosa n’es pas tant presa en compte com lo son comportament impavide, e l’impression de calma qui da. N’es pas connotat negativament que sonque après la cristianizacion, ce sembla.

# Istòria :

En Gasconha, lo chirp qu’es present en un conte hòrt ancian en lo quau, a l’origina, non s’i vedè pas. Per contra, qu’avè ua coda. Que s’i escadot a convéncer lo bohon, qui lavetz avè uelhs, mès briga de coda, d’acceptar un marcat. Qu’escambiè la coda soa contra los uelhs deu bohon. Lo conte aqueste amuisha bien que lo harri es percebut com un animau avisat e non pas maishant o mauhasenc.

En uns contes mèi tardius, lo chirp que torna trobar lo ròtle costumèr coneishut en los contes francés. En ua version gascona de Brasoqueta, aquesta qu’amainada en un temps que lo prince es absent, e la mairastra que va negar lo nenè en lo remplaçar per un chirp.

# Intertextualitat :

* En l’istòria locau, las hemnas d’Areta, en Varetons, que hasón l’objècte de persecucions de las parts d’un curat nomat Descout pr’amor que solèn d’avéder un crapaut miei-amechat pròcha de casa.
* Comptina mimologica deu cant deu tutant (crepaud shiulaire) : « Clic-clòc, Jan as un esclòp ? Nani ! Jo tanpauc. Clic-clòc ! »
* Expression : « Har lo cambi deu bohon » (har un maishant ahar).
* Lo « crepaut de mar » es lo nòm deu peish aperat en francés *baudroie*.
* Un arreproèr biarnés que dit « crapaut, mès víver ! » : que significa que tota causida auta, quèn seré lo hèit de vàder crapaut, qu’es mèi bona que non pas de se morir.